Marsli N.O.

Marsli N.O (); lahir 7 Oktober 1957 di Bukit Pahang, Kerteh, Terengganu) ialah seorang penulis dan pemuisi dari Malaysia. Nama sebenarnya ialah Ramli bin Selamat. Beliau dikenali melalui puisi, cerpen dan naskhah drama yang tersiar di pelbagai media, selain penglibatannya dalam teater sebagai penulis dan deklamator. Karyanya turut diterjemahkan dan membawanya mewakili Malaysia ke beberapa acara penulis di peringkat serantau.

 Kehidupan awal 
Marsli N.O dilahirkan pada 7 Oktober 1957 di Bukit Pahang, Kerteh, Terengganu. Beliau mempunyai latar keturunan Jawa daripada sebelah ayah dan keturunan Terengganu daripada sebelah ibu. 

Minat awalnya terhadap penulisan dipengaruhi oleh bahan bacaan seperti Majalah Dian serta novel termasuk Pertentangan karya S. Othman Kelantan, Athies karya Achdiat Karta Mihardja dan Ranjau Sepanjang Jalan karya Shahnon Ahmad. Sajak awalnya, Anak Sisa Perang Vietnam, dihasilkan pada tahun 1970 ketika beliau menuntut di sebuah sekolah menengah di Kuala Terengganu. Beliau mula aktif dalam bidang penulisan pada tahun 1975, dan pada Mei 1979 sajaknya bertajuk Harapan diterbitkan dalam majalah Dewan Sastera. Karya beliau merangkumi cerpen, novel, puisi, naskhah drama, resensi buku dan rencana yang tersiar di pelbagai akhbar serta majalah.

 Kegiatan 
Marsli N.O aktif dalam bidang teater sejak 1981 sebagai penulis naskhah, jurulatih dan sutradara. Pada tahun 2000, naskhah arahannya “Fragmen Tolong” memenangi Pekan Teater Pahang dan meraih naib juara di peringkat zon Timur. Beliau turut terlibat dalam beberapa pementasan lain pada peringkat negeri dan kebangsaan.

Sebagai deklamator, beliau sering dijemput membaca puisi di pelbagai acara anjuran Dewan Bahasa dan Pustaka, badan sastera serta institusi kebudayaan sepanjang akhir 1980-an hingga awal 2000-an.

Marsli mewakili Malaysia ke beberapa festival dan persidangan penulis antarabangsa, termasuk Second ASEAN Writer’s Conference Workshop (Poetry) di Manila (1995), Singapore Writer’s Festival (2003), dan Korea–ASEAN Poets Literature Festival di Korea Selatan (2009) serta di Pekanbaru, Riau (2011).

Dari 1993 hingga 1995, beliau menjadi tamu rancangan radio “Galeri Minda” di Radio Tiga Kuantan, membincangkan isu sastera dan ulasan buku. Antara 1994 dan 1999, beliau menerbitkan antologi berkala “P-S” menggunakan sumber peribadi dan sumbangan rakan-rakan penulis.

Beliau juga membentangkan kertas kerja di beberapa forum sastera, antaranya Forum Kemelut Sastera Malaysia (1996), Dialog Sasterawan Generasi Baru 1 (1998), Perhimpunan Penulis Muda Malaysia (1998), Pertemuan Sasterawan Malaysia 1 (1999) dan Perkampungan Penulis Muda Malaysia (2003).

Marsli turut mengusahakan laman web peribadi dan arkib karya dalam talian bagi tujuan penyebaran penulisan sastera.

 Pandangan tokoh sasterawan dan sarjana 
Beberapa tokoh sastera pernah mengulas karya Marsli N.O dalam konteks perkembangan puisi Malaysia. Sasterawan Negara A. Samad Said pernah menyebut namanya bersama penyair generasi baharu dalam puisinya “Cenderahati Mogok Seni 8–19 Ogos 1990”, dan mengekalkan pengiktirafan tersebut dalam penerbitan “Balada Hilang Peta” (1990).

Dalam kertas kerja “Hanya Kata: Lahirnya Seorang Seniman” yang dibentangkan pada Seminar Karya Generasi Baru (1988), Suhaimi Haji Muhammad menilai perkembangan kepenyairan Marsli sebagai semakin matang dan teliti.

Kajian Dr. Awang Azman Awang Pawi dalam “Licentia Poetica Puisi Mutakhir Malaysia” (2003) turut menempatkan Marsli dalam kelompok penyair generasi baharu, serta menekankan penggunaan pengalaman kehidupan seharian sebagai sumber utama pengucapannya.

Penyair Indonesia Acep Zamzam Noor, dalam bukunya “Puisi dan Bulu Kuduk” (2011), mencatat perbezaan gaya Marsli berbanding rakan seangkatannya semasa mereka menyertai Second ASEAN Writer’s Conference Workshop (Poetry) di Manila pada 1995.

 Anugerah dan pencapaian 
Pada tahun 1985 puisinya Di Hadapan Buku-Buku menerima sagu hati Hadiah Sastera Utusan Public-Bank, manakala pada 1989 puisinya Negeri Ini, Anak memenangi Hadiah Puisi Kebangsaan Esso–Gapena. Cerpen Belon meraih Hadiah Cerpen Maybank–DBP pada 1993, diikuti cerpen Pembela yang menerima anugerah sama pada 1994. Puisinya Begitu Kata Malam menerima Hadiah Sastera Perdana 1996/1997, dan cerpen Menanti Buraq menerima Hadiah Sastera Perdana 2000/2001. Lirik Dunia Milik Kita memperoleh sagu hati Pertandingan Mencipta Lirik sempena Bulan Bahasa dan Sastera Negara 2001.

Pada tahun 2003 cerpennya Menternak Hantu memenangi Hadiah Utama (Kategori Cerpen) Hadiah Sastera Kumpulan Utusan–ExxonMobil. Cerpennya Ketuanan, Maaf dan Seekor Binatang menerima hadiah penghargaan Hadiah Sastera Kumpulan Utusan 2009, diikuti puisi Ke Negeri Senyap yang menerima hadiah penghargaan Hadiah Sastera Kumpulan Utusan–ExxonMobil 2012. Puisinya Hujan Menuliskan Sungai dipilih sebagai salah satu karya pemenang sayembara puisi di 33rd World Congress of Poets pada 2013.

Puisi Langit Meratap menerima Hadiah Sastera Perdana Malaysia 2013 (Kategori B – eceran). Kumpulan puisi Malam Hujan & Oksimoron pula menerima hadiah saguhati Sayembara Penulisan 2 anjuran ITBM–Pena–BH pada 2015.

Beliau ditauliahkan sebagai Munsyi Dewan (Sastera) oleh Dewan Bahasa dan Pustaka pada 14 April 2013. Pada tahun yang sama, di Pertemuan Penyair Nusantara VIII di Pattani, Thailand, beliau menerima Anugerah Penyair Nusantara 2015.

 Hasil karya 
 Kumpulan puisi 







 Novel 




 Kumpulan cerpen 






 Terbitan persendirian 







 Penerbitan melalui Buku Nadir Enterprise 







 Bukan fiksyen 



 Naskhah drama 


 Karya dalam antologi puisi (Malaysia) 
























 Karya dalam antologi puisi (antarabangsa) 








 Cerpen dalam antologi (Malaysia) 






 Terjemahan karya 






 Rencana teater dalam antologi 



 Rujukan 

Kategori:Penyair Malaysia
Kategori:Penulis Malaysia
Kategori:Orang hidup
Kategori:Kelahiran 1957
Kategori:Orang dari Terengganu